আন্দুলবাড়ীয়া ইউনিয়ন

আন্দুলবাড়ীয়া ইউনিয়ন বাংলাদেশের খুলনা বিভাগের চুয়াডাঙ্গা জেলার জীবননগর উপজেলার অন্তর্গত একটি ইউনিয়ন।

অবস্থান ও আয়তন 
এই ইউনিয়ন টি ভৈরব নদের তীরে অবস্থিত। ১৯৬২ সালে এটি প্রথম স্থাপিত হয়। বর্তমান আয়তন ৩৬.২ বর্গ কিলোমিটার।
.

প্রশাসনিক এলাকা 
প্রায় ৩৬.২ বর্গ কিলোমিটার। হারদা, পাঁকা, অনন্তপুর, বাজদিয়া, কর্চাডাঙ্গা, বিদ্যাধরপুর, ঘুগরাগাছি, নিধিকুন্ডু, শাহাপুর, কুলতলা, নিশ্চিন্তপুর, ডুমুরিয়া এবং আন্দুলবাড়ীয়া এই ১৩ টি গ্রাম নিয়ে এই ইউনিয়ন।

ইতিহাস 

সুলতানি আমলের (১৩৩৮ খ্রিঃ - ১৫৩৮ খ্রিঃ) বেশ কিছু নিদর্শন আবিষ্কারের পর ধারণা করা হয়, ছয়শ' বছর আগেই এই ইউনিয়নে বেশ কিছু প্রসিদ্ধ বাজার এবং স্থাপনা গড়ে উঠে। এখনো এলাকার বিভিন্ন স্থানে কিছু পুরাতাত্ত্বিক স্থাপনা দেখা যায়। খাঁজা পারেশ সাহেব এর মাজার ও ইবাদতখানা, কর্চাডাংগার মন্দিরতলা, মিস্ত্রি পাড়া ঈদগাহের প্রাচীন ইমারত এগুলি উল্ল্যেখযোগ্য।

অষ্টাদশ শতাব্দীতে বেশ কিছু নীলকর আন্দুলবাড়ীয়াতে আসে এবং কয়েকটি স্থানে নীলকুঠি স্থাপন করে। দেশের বিভিন্ন অঞ্চলের মতো এখানেও নীলকরেরা অবর্ননীয় অত্যাচার শুরু করে এবং চাষিদের নীল চাষে বাধ্যকরে। পরবর্তীতে দেশব্যাপি নীলকরদের বিরুদ্ধে সর্বাত্মক আন্দোলনের ফলে নীল চাষ থেকে সাধারণ কৃষক মুক্তি লাভ করে। ১৯০৩ সালে প্রকাশিত "ব্যাপ্টিস্ট মিশনারি সোসাইটি- ওয়ান হান্ড্রেড এন্ড এলেভেন্থ রিপোর্ট" বইয়ে আন্দুলবাড়ীয়ার উল্লেখ আছে। জানা যায় ১৮০৪ সালে টি ডব্লিউ নর্লেজ ক্রিশ্চিয়ান মিশন নিয়ে আন্দুলবাড়ীয়াতে আসেন।

স্বাধীনতা যুদ্ধে আন্দুলবাড়িয়া 
১৯৭১ সালের মহান মুক্তিযুদ্ধে আন্দুলবাড়ীয়া ৮ নং সেক্টরের অধীনে ছিল। পাকবাহিনী ও মুক্তিযোদ্ধাদের মধ্যে এখানে একটি যুদ্ধ হয় যা আন্দুলবাড়ীয়ার যুদ্ধ নামে পরিচিত।
এই যুদ্ধে ঘটনাস্থলেই শহীদ হন গ্রুপ কমান্ডার আনোয়ার হোসেন, হতাহত হন মুক্তিযোদ্ধা আব্দুল মান্নান সহ অনেকে।

১৯৭১ সালের অক্টোবর মাসের শেষ সপ্তাহে পাকবাহিনী অস্ত্র এবং রসদ সহ রেলপথে আন্দুলবাড়ীয়া অতিক্রম করছিল। এ সময় মুক্তিযোদ্ধাদের পেতে রাখা মাইন বিস্ফোরণে ট্রেনের তিনটি বগি ব্যপক ভাবে ক্ষতিগ্রস্ত হয় এবং ইঞ্জিন লাইনচ্যুত হয়। প্রায় ৫০ জন পাক সেনা হতাহত হয়। 

'বাংলাদেশের স্বাধীনতা যুদ্ধ: দলিলপত্র- একাদশ খণ্ডে' (২রা ডিসেম্বর—যুদ্ধ বার্তায়) উল্লেখ আছে "মুক্তিবাহিনী জীবননগরের উত্তর-পূর্বাঞ্চলে আন্দুলবাড়ীয়াকে শত্রুমুক্ত করেছে। এটা বোঝা যাচ্ছে যে মুক্তিবাহিনীর প্রবল প্রতিরোধের মুখে শত্রুবাহিনী তাদের নবম ডিভিসনাল হেড-কোয়ার্টার যশোর থেকে মাগুরাতে স্থানান্তর করেছে"।

শিক্ষা 
আন্দুলবাড়িয়া আশরাফিয়া আলিম মাদরাসা, নিশ্চিন্তপুর সরকারী প্রাথমিক বিদ্যালয়, আন্দুলবাড়ীয়া বহুমুখি মাধ্যমিক বিদ্যালয়, আন্দুলবাড়ীয়া বহুমুখি বালিকা মাধ্যমিক বিদ্যালয়, আন্দুলবাড়ীয়া কাওমী মাদ্রাসা এছাড়াও আরো অসংখ্য প্রাথমিক বিদ্যালয় রয়েছে এখানে।

অর্থনীতি 
এ ইউনিয়নের অর্থনীতি মূলত কৃষি নির্ভর। এখানে ধান, ভূট্টা, আলু, পাট সহ বিভিন্ন ফসল উৎপাদিত হয়। মরিচ, ধনিয়া পাতা, হলুদ সহ বিভিন্ন মসলা, ডাল বীজ, তৈলবীজ ইত্যাদি ফসলের জন্য এই অঞ্চল প্রসিদ্ধ। বর্তমানে আময, কাঁঠাল এবং লিচুর পাশাপাশি পেয়ারা, পেঁপে, বরই, লেবু এবং ড্রাগন ফলের ব্যপক চাষ লক্ষ করা যাচ্ছে। পাশাপাশি সবজি চাষেও এখানকার কৃষকেরা সফলতার পরিচয় দিয়েছেন ।

সাহিত্য 
বিখ্যাত সাহিত্যিক সুরেন্দ্রমোহন ভট্টাচার্য এই ইউনিয়নের অনন্তপুর গ্রামে জন্মগ্রহণ করেন। তিনি পুরোহিত-দর্পণ প্রণেতা হিসেবে বিখ্যাত। তার প্রকাশিত বইয়ের সংখ্যা প্রায় অর্ধশতাধিক। আধুনিক বাংলা সাহিত্যের প্রথম দিকের ঔপন্যাসিক ছিলেন তিনি।চুয়াডাঙ্গা জেলার প্রথম পত্রিকা নব-নলিনী(মাসিক) তিনি প্রকাশ করেন ১৮৮৫ সালে। এছাড়াও সমালোচক এবং নদিয়াবাসী নামক আরো দুটি সাহিত্য পত্রিকা তার মাধ্যমে প্রকাশিত হয়। 

কুলীনপ্রথার (বাল্যবিবাহ) কুফল নিয়ে সুরেন্দ্র নলিনী (১৮৮৫) উপন্যাস রচনা করেন ঔপন্যাসিক রামনৃসিংহ চট্টোপাধ্যায়। তার এই উপন্যাস উনিশ শতকে নারিমুক্তি আন্দোলনে গুরুত্বপূর্ন ভূমিকা রাখে। দেশবিভাগের ফলে ১৯৫০ সালে তিনি সপরিবারে ভারতে গমন করেন।

দর্শনীয় স্থান 
 খাঁজা পারেশ সাহেব এর মাজার ও ইবাদতখানা, আনুমানিক ছয়শ'ত বছরের পুরানো সূফী সাধকের মাজার এবং তার ইবাদতখানা।
 কর্চাডাংগার মন্দিরতলা, সুলতানি আমলে নির্মিত মন্দির
 মিস্ত্রীপাড়া ঈদগাহের প্রাচীন ইমারত

উল্লেখযোগ্য ব্যক্তি 
 সুরেন্দ্রমোহন ভট্টাচার্য, প্রখ্যাত সাহিত্যিক, পুরোহিত দর্পণ প্রণেতা।
 রামনৃসিংহ চট্টোপাধ্যায়, ঔপন্যাসিক
 শিবনারায়ণ মুখোপাধ্যায়, সাহিত্যিক
 কাজী রকিবউদ্দীন আহমদ, সাবেক প্রধান নির্বাচন কমিশনার
 প্রফেসর আমজাদ হোসেন খান, চিকিৎসক এবং জার্নাল লেখক
 মোহা: আমজাদ হোসেন, সাবেক ইমাম, আন্দুলবাড়িয়া বাজার জামে মসজিদ।

তথ্যসূত্র 

জীবননগর উপজেলার ইউনিয়ন
খুলনা বিভাগের ইউনিয়ন
চুয়াডাঙ্গা জেলার ইউনিয়ন